b'\n_START_ARTICLE_\nSpe\xc4\x8di zajec\n_START_PARAGRAPH_\nSpe\xc4\x8di zajec je slovenska ljudska pravljica. Prvi\xc4\x8d je bila objavljena v Slovenskih ve\xc4\x8dernicah leta 1878. Zapisal jo je Matija Majar - Ziljski._NEWLINE_\xc5\xbdivalska pravljica Spe\xc4\x8di zajec se dogaja na detelji\xc5\xa1\xc4\x8du, kjer oseba zagleda spe\xc4\x8dega zajca. Re\xc4\x8de si, da ga i\xc5\xa1\xc4\x8de sre\xc4\x8da. Za\xc4\x8dne razmi\xc5\xa1ljati, kako bo prodal zajca in si kupil koko\xc5\xa1. Koko\xc5\xa1 mu bo zvalila pi\xc5\xa1\xc4\x8danca. Oba bo prodal in si z izkupi\xc4\x8dkom kupil mlado kozo. Tako na\xc4\x8drtuje kup\xc4\x8dije vse do nakupa konja, na katerega bo sedel in z njim zdirjal kakor gospod. In zakri\xc4\x8dal bo: "P-r-r-r!"  Zajec se je prestra\xc5\xa1il in zbe\xc5\xbeal. \xc4\x8clovek pa je ostal brez zajca in brez konja.\n_START_SECTION_\nInterpretacija\n_START_PARAGRAPH_\nVladimir J. Propp je leta 1928 izdal knjigo Morfologija pravljice. V njej zagovarja teorijo, da se v pravljici pojavlja 31 funkcij pravljice. Te so stalnice, ne glede na to, kdo in kako jih izvr\xc5\xa1uje._NEWLINE_V besedilu Spe\xc4\x8di zajec se pojavi funkcija prejema \xc4\x8dude\xc5\xbenega sredstva, in sicer, ko junak po naklju\xc4\x8dju naleti na sredstvo, torej, ko \xc4\x8dlovek naleti na spe\xc4\x8dega zajca in ko se razli\xc4\x8dne osebe junaku same ponudijo na voljo, na primer koko\xc5\xa1 mu bo zvalila pi\xc5\xa1\xc4\x8danca. Naslednja funkcija je, ko \xc5\xa1kodljivec posku\xc5\xa1a prevarati svojo \xc5\xbertev, da bi zagospodoval nad njo. Ko se zajec zbudi in zbe\xc5\xbei se pojavi \xc5\xa1e tretja funkcija, tj. \xc5\xa1kodljivec je premagan._NEWLINE_Propp v svoji teoriji zagovarja tudi sedem glavnih vlog. Od teh se v analiziranem besedilu pojavijo le tri, ki se preplatajo v eni osebi. Tako ima \xc4\x8dlovek vlogo \xc5\xa1kodljivca, pomo\xc4\x8dnika kot tudi vlogo la\xc5\xbenega junaka.'